google/wiki40b huggingface dataset:
Heiki Mätlik

Õpingud

Õppis klassikalist kitarrimängu 1975–1979 Georg Otsa nimelises muusikakoolis (Igor Klimenkovi klassis) ning hiljem Moskvas Aleksandr Tšehhovi ja Juri Judini juures. On end täiendanud Londonis David Russelli, Itaalias Angelo Gilardino ja Madridis José Luis Rodrigo meistriklassis.

Töö

On aastast 1990 Eesti Muusika- ja Teatriakadeemia õppejõud, õpilasi: Kuldar Kudu, Peeter Prints, Jelena Ossipova, Kristo Käo, Jorma Puusaag jt. Juhatanud meistriklasse ka välismaal (Skandinaavia maades, Hispaanias ja Saksamaal), pidanud loenguid kitarrimängu ajaloost ja kitarriõppe metoodikast ning koostanud mitu kitarriõpikut ja videokassetti. Juhtinud ETV-s ja Eesti Raadios kitarri ja selle mängu tutvustavaid saatesarju (1981–1984 “Kitarrimängud”, 1990–1993 “Kitarrikool”).
Olnud aastast 1979 Eesti Kontserdi solist, esinenud solisti ja ansamblistina Balti- ja Põhjamaades (sh paljudel kitarrifestivalidel), teistes Euroopa riikides, USAs, Kanadas ja Austraalias. Teinud koostööd paljude Eesti (Leili Tammel, Tiiu Levald, Kaia Urb, Samuel Saulus, Arvo Leibur, Henry-David Varema, Urmas Vulp, Andres Uibo, Jaak Sooäär, Martin Kuuskmann, Terje Terasmaa) ja välismaa solistidega (Per Skåreng, Kari Äikäs) ja dirigentidega (Mika Eichenholz, Paul Mägi, Toomas Vavilov). 1978–1996 mängis rahvusvahelise tunnustuse võitnud trios Camerata Tallinn (koos Jaan Õuna, Mati Kärmase ja Ulrika Kristianiga). Inspireerinud uut kitarrimuusikat looma selliseid heliloojaid nagu Ester Mägi, Erkki-Sven Tüür, Lepo Sumera, Kuldar Sink, René Eespere, Peeter Vähi, Raimo Kangro ja Nikita Koshkin. Salvestanud kammermuusiku ja solistina üle 40 CD ja DVD ka firmadele Harmonia Mundi, Finlandia Records, Antes, Forte ja Alba Records, sh viimasele topeltalbumi Bachi kogutud lautoteostega (1999). Trios Arvo Leiburi ja Terje Terasmaaga (Estonian VGV Trio) salvestatud "Tango King Astor Piazzolla" valiti aasta parimaks klassikaplaadiks Eestis (2000).
Masters At Work

Masters At Work on house-muusika produtsentide ja remiksijate paar Kenny 'Dope' Gonzales ja Little Louie Vega.
Nad hakkasid seda nime kasutama 1990. Nad on kasutanud ka nimesid MAW, KenLou, River Ocean ja Nuyorican Soul.
Harilik tihashein

Kirjeldus

Tihasheina lehed on üldkujult piklikmunajad. Õietuppe võivad palistada karvad. Õiekroon on lillakas. 
Taime maapealse varre kõrgus on 10–50(75) cm. Õitseaeg juunist augustini (harva kuni septembrini).
Must pada (joonisfilm)

"Must pada" ("The Black Cauldron") on 1985. aastal valminud Walt Disney Feature Animationi täispikk joonisfilm, mis põhineb Lloyd Alexanderi lasteraamatul "Must pada".
Uno Podar

Uno Podar (17. märts 1924 Tallinn-Nõmme – 19. juuli 2002 Tartu) oli Eesti arstiteadlane ja patoanatoom.

Elulugu

Uno Podar oli ametniku poeg ja Toomas Podari isa.
Lõpetas 1941 Rakvere Gümnaasiumi, 1949 TÜ arstiteaduskonna, meditsiinikandidaat (1953, TÜ), väitekiri "Mõningate uinutite ja erutavate medikamentide mõjust haava-organisatsioonilisele protsessile (maksas). Eksperimentaalne morfoloogiline uurimus". Täiendanud end korduvalt Leningradis ja Moskvas. Oli 1949–53 TÜ patoloogilise anatoomia kateedri assistent, 1954–92 dotsent, 1962–74 ka kateedri (aastast 1971 patoloogilise anatoomia ja kohtuarstiteaduse kateeder) juhataja, 1992–94 patoloogilise anatoomia ja kohtuarstiteaduse instituudi dotsent, aastail 1949–50 ja 1952–60 oli ka TÜ patoloogilise anatoomia kateedri prosektor, 1994–97 Maarjamõisa Haigla patoanatoomia osakonna patoloog.

Teadustöö

Uurinud regeneratsiooniprotsesse ja onkoloogia probleeme. 85 teadustrükist.
Tarjei Vesaas

Tarjei Vesaas (20. august 1897 Vinje – 15. märts 1970 Oslo) oli Norra kirjanik.
Alustanud ilukirjanduslikku kirjutamist 1923. aastal, saavutas ta suurema edu sümbolistlike romaanidega "Det store spelet" ("Suur mäng"; 1934) ja "Kvinner ropar heim" (1935).
Tema poliitilist ja sotsiaalset ärkamist märgib teos "Kimen" ("Seeme"; 1940).
1964. aastal sai ta Põhjamaade Nõukogu kirjandusauhinna 1963. aastal ilmunud romaani "Is-slottet" ("Jääloss") eest.
Kanarbik (koor)

Kanarbik on Pärnu maakonnas Kilingi-Nõmmes tegutsev naiskoor. Koori dirigent on Ester Murrand.
Koor asutati 1952.
Alates 1955 on koor osalenud kõikidel üldlaulupidudel.
Täismoone

Täismoone (ka holometaboolia) on teatud putukate arengutsükkel, mis koosneb neljast staadiumist: muna - vastne – nukk – valmik. Vaegmoondest erineb täismoone selle tõttu, et vaegmoondes puudub nukustaadium. 
Süstemaatikas käsitletakse täismoondega putukaid ülemseltsis Endopterygota, kuhu kuuluvad näiteks liblikalised, kahetiivalised, mardikalised.
Valdek Alber

Valdek Alber (sündinud 11. aprillil 1976) on eesti kunstnik ja karikaturist.
Valdek Alber lõpetas 1994 Kärdla keskkooli ning aastail 1994–1999 õppis Eesti Kunstiakadeemias graafika erialal. Ta on töötanud kunstniku ja kujundajana ajalehes Maaleht ja ajakirjas Pikker. Praegu tegutseb vabakunstnikuna.
Nvidia Optimus

Ajalugu

Kõige esimene versioon valitavast graafikaprotsessorist töötas BIOSi tasemel – arvuti käivitamisel sai valida graafikaprotsessori, kuid graafikaprotsessori vahetamiseks pidi arvuti taaskäivitama. 2007. aastal esitles Nvidia tehnoloogiat, mis võimaldas vahetada graafikakaarti arvuti töötamise ajal. Kuigi see teeb graafikaprotsessorite vahel lülitamise lihtsamaks, kulus selleks 5–10 sekundit. See ja teised tüütud tegurid (näiteks programmid blokeerisid graafikaprotsessori vahetamist ja ekraan vilkus graafikaprotsessorite vahetamisel) ei teinud seda lahendust populaarseks.

Erinevused võrreldes lülitatava graafikaprotsessoriga

Erinevalt käsitsi lülitatavast graafikast lülitab Optimus graafikakaardi automaatselt sisse, kui mõni programm nõuab suuremat jõudlust kui integreeritud graafika suudab pakkuda. Samuti lülitatakse graafikakaart automaatselt välja, kui suurt jõudlust pole enam vaja. See väldib olukordi, kus graafikakaart unustatakse kasutaja poolt välja lülitada, mistõttu aku kestus väheneb kiiresti. Lisaks puudub ekraani vilkumine ja ooteaeg, kuna kõik graafikaprotsessori(te) (olgu selleks integreeritud või eraldi seisev) poolt tehtud töö saadetakse integreeritud kaardile, mis saadab pildi ekraanile.

Riistvara

Et hoida ära multiplekseri kasutamist ja tõrkeid, mis võivad tekkida draiveri vahetamisega integreeritud graafikakaardilt välisele graafikaprotsessorile ja kaadripuhvri liigutamisega üle PCI Express siini graafikaprotsessorilt integreeritud graafikaprotsessori poolt kasutatavale mälule, kasutatakse lisaks kopeerimismootorit. Traditsioonilised mälust-mälusse kopeerimised tehakse 3D-mootori poolt. Et säilitada siduvust, blokeeritakse 3D-mootori tegevus kuni mälust-mälusse kopeerimine on lõppenud. See ajalt kulukas tegevus võib peatada 3D-mootori ja mõjutada jõudlust negatiivselt. Optimuse kopeerimismootor kasutab PCI Express siini kahesuunalist liiklust, et kopeerida graafikaprotsessori kaadripuhver üle integreeritud graafikaprotsessori poolt kasutatavasse mälusse, ja lubab 3D-mootoril muuta pilti.

Windows

Nvidia Optimuse kasutamiseks on vaja Windows 7t ja Nvidia draivereid (Alates versioonist 256 GeForce / Verde draiverid või Nvidia Optimus Draiver)

Linux

Nvidial pole plaanis luua tuge Linuxile. See võib tähendada, et arvuti ei saa kasutada Nvidia graafikaprotsessorit, kuna ühendus ekraaniga on läbi integreeritud graafikaprotsessori. Et seda toetada, on olemas avatud lähtekoodiga projekt Bumblebee.

Mac OS X

Kuigi MacBook Prod kasutavad sarnast raudvara, ei kasuta need Optimus tehnoloogiat, vaid Mac OS Xi operatsioonisüsteemi sisseehitatud lahendust graafikaprotsessorite vahel lülitamiseks. Erinevalt Optimusest lülitab OS X lahendus välja integreeritud graafikaprotsessori kui väline graafikaprotsessor on sisse lülitatud.
Avalik pilv

Avalik pilv (inglise keeles public cloud) on pilvandmetöötluse teenuse pakkumine kõigile.
Avalikus pilves jagab teenusepakkuja arvutusvõimsust dünaamiliselt kõigile soovijatele internetis iseteenindusega veebirakenduste ja -teenuste kaudu, maksustades tarbijaid ükshaaval.
Flandeerimine

Flandeerimine on teatav tehnika keraamilistele esemetele dekoori loomiseks.

Tehnika kirjeldus

Pöörleval potikedral asuv keraamiline ese kaetakse läbi kõrre erivärviliste horisontaalsete vöötidega, mis puutuvad üksteisega otsapidi kokku.
Potiketra endiselt töös hoides lõigatakse vöödid terava eseme abil läbi ja üksteise sulades moodustavad nad sakilise dekoori.
Kukri

Kukri (nepali keeles खुकुरी (khukurī) on Nepalist pärinev kõver ja rasketeraline nuga.
Kukri kuulub ka gurkhade väeüksuste relvastusse.
Paul Viiding

Paul Viiding (22. mai 1904 Valga – 27. juuni 1962 Tallinn) oli eesti kirjanik, kriitik ja tõlkija.
Aastatel 1911–1912 õppis ta Riias erakoolis, 1912–1915 Nikolai Kroonugümnaasiumis, 1915–1918 õppis paguluses Vitebskis ning 1918–1922 Tartus Hugo Treffneri Gümnaasiumis.
Lõpetas 1930 Tartu Ülikooli matemaatika alal. Akadeemiliselt  kuulus ta üliõpilasseltsi "Veljesto".
Ta kuulus rühmitusse Arbujad.
Ta töötas aastaid Eesti Kirjanike Liidu sekretärina ja luulekonsultandina.

Isiklikku

Paul Viidingul ja Linda Viidingul sündisid tütred Reet, Anni ja Mari ning poeg Juhan. Tema õemees oli Daniel Palgi.
Sillsallaten

Sillsallaten (rootsi keeles 'heeringasalat', norra keeles Sildesalaten) oli Rootsi lipul ja Norra lipul 1844 kasutusele võetud unioonimärk Rootsi ja Norra uniooni ajal.
See võeti kasutusele Rootsi ja Norra lipu ülemises vardapoolses nurgas veidi aega pärast Oskar I troonile tõusu Norra ja Rootsi ühise riiginõukogu otsusega 20. juunil 1844.

Hüüdnimi

Nime "Sillsallaten" kasutas selle kohta esimest korda arvatavasti  C. O. Brakel oma kõnes Rüütlitekojas  (Riddarhus)  Stockholmis 1859. Sellega näitas ta oma halvustavat suhtumist. Hüüdnimi sai nii Rootsis kui ka Norras kiiresti tuntuks, kusjuures seda tajuti pigem humoorika kui halvustavana.  Nimetust peeti tabavaks, sest unioonimärk meenutas välimuselt nii Rootsis kui ka Norras populaarset hommikusöögirooga heeringasalatit, mida kiirte või sektoritena ümbritsevad munakollase, munavalge, marineeritud kurgi, peedi ning muude värviliste juur- ja puuviljade tükid.

Kirjeldus

Märgil olid kombineeritud Rootsi ja Norra lippuvärvid diagonaalidega jagatud kujul; Rootsi värvid olid vasakul ja paremal, Norra värvid üleval ja all.
Norra lipul oli see märk ruudukujuline, Rootsi lipul oli pikkuse ja kõrguse suhe 5:4.

Kasutamine

Sillsallaten oli Norra kaubalipul aastatel 1844–1899 ning sõja- ja kuningalipul 1905. aastani. Kõikidel Rootsi lippudel (kauba-, riigi- ja sõjalipul) oli ta ajavahemikul 1844–1905.
Unioonimärki üksinda (proportsioonidega 5:4 nagu Rootsi unioonilipul) kasutati 1844. aastast ühise sõjaplaguna ning diplomaatilise lipuna Rootsi ja Norra välisesindustel ja konsulaatidel kuni uniooniaja lõpuni.

Kasutuselevõtu motiivid

Kuningas Oskar I võttis unioonimärgi kasutusele kingina Norra rahvale, et tulla vastu Norra nõudmisele, et riiklik sümboolika  näitaks Norra ja Rootsi võrdsust unioonis. See märk pidi ka tugevdama uniooni ning maade vahelisi sidemeid.
Samal ajal võeti kasutusele Rootsi ja Norra uniooni vapp kasutamiseks uniooniga seotud puhkudel ning kuningavapina, kuna kummagi riigi siseasjades pidi kasutatama selle riigi vappi.

Suhtumine unioonimärgisse ja lipuküsimus

Sillsallaten paigutati mõlema riigi lipule, mõlema maa lipuvärvid olid sellel võrdselt esindatud ja Norra sai endale eraldi sõjalipu. Märk võeti sellepärast Norras suuremalt jaolt hästi vastu, kuid nii Norras kui ka Rootsis oli teatav rahulolematus selle üle, et kummalgi ei olnud enam "puhast" kaubalippu.
Skandinavismi ajal 19. sajandi keskel oli unioon Norras suhteliselt populaarne ning sellepärast oli ka suhtumine unioonimärgisse hea. Kuid pärast asehalduritüli 1859 kasvas Norra rahulolematus uniooniga. Võitlusest "puhta lipu" eest sai uniooni vastaste loosung. Alates 1879. sai liputülist (flaggstriden) poliitiline võitlusväli. Uniooni vastaste jaoks oli Sildesalaten "nukuriigi" sümbol. Poliitiliseks küsimuseks sai ka Rootsi värvide asetus Norra värvide suhtes ning 1879 tehti ettepanek anda Norra värvidele märgil "aukoht" paremal ja vasakul.
Teresa Tuszyńska

Teresa Tuszyńska (5. september 1942 Varssavi – 19. märts 1997 Varssavi) oli poola näitleja ja modell.
Teresa Tuszyńska filminäitlejakarjäär algas 1958. aastal, kui ajakiri Przekrój organiseeris konkursi "Film szuka młodych aktorek" ("Film otsib noori näitlejannasid") ja ta valiti selle laureaadiks. Formaalset näitlejaharidust Teresa Tuszyńskal ei olnud. Aastatel 1958–1973 mängis ta mitmetes Poola filmides ja kahes Tšehhoslovakkia filmis. Kõige rohkem tuntakse teda Margueritte'i rolli järgi 1960. aastal valminud filmis "Nägemiseni homseni", kus ta mängis koos Zbigniew Cybulskiga.
1960. aastatel oli ta üks populaarsemaid poola fotomodelle.
Metrosert

AS Metrosert on Eesti aktsiaselts, mis on ühtlasi Eesti metroloogia keskasutus. Ettevõte asub Tallinnas aadressil Teaduspargi tänav 8. Ettevõtte tegevusalade seas on mõõteetalonide arendamine ja säilitamine, mõõtevahendite taatlemine ja kalibreerimine, toodete ja juhtimissüsteemide vastavushindamine, väärismetalltoodete proovi määramine ja toodete märgistamine.
Ettevõte on 1919 asutatud Kaalude ja Mõõtude Koja järeltulija.
Ettevõtte allüksuste seas on Eesti Proovikoda.
Carolina Pihelgas

Carolina Pihelgas (sündinud 24. veebruaril 1986) on eesti luuletaja ja tõlkija. Ajakirja Ninniku toimetaja ning Värske Rõhu peatoimetaja. Pihelgas on õppinud Tartu Ülikoolis usuteadust ja religiooniantropoloogiat ning kaitsnud aastal 2012 magistritöö teemal "Meieisapalve eesti rahvausundis: lausung ja lausumine (M. J. Eiseni rahvaluulekogude põhjal)." Kuulub alates 2012. aastast Eesti Kirjanike Liitu.
Tema isa oli biofüüsik Vello Pihelgas.
Munandiarter

Munandiarter ehk testikulaararter (ladina aorta testicularis) on paljude suletud südame-veresoonkonnaga selgroogsete isasloomade suure vereringe paarisarter, mis varustab munandeid arteriaalse verega.
Munandiarterite areng, anatoomia, asend, morfoloogia, ja patoloogia võivad suuresti erineda nii liigiti kui ka indiviiditi.

Madudel

Isastel madudel varustavad munandiarterid munandeid verega.

Meestel

Munadiarterid saavad alguse kõhuaordist ja laskuvad kubemekanalisse. Kubemekanalist suubuvad seemneväädi koosseisus munandisse ja munandimanusesse.
Luste loss

Luste loss (Lustes pils) on loss Lätis Dobele piirkonnas Jaunbērze valla ja Dobele valla piiril Dravniekis. Saksa keeles Lustschloss Friedrichslust Tegemist on Luste mõisa peahoonega.
Mõis kandis kunagi nime Vecpienava ja see rajati aastal 1555. Esimesteks omanikeks olid Riviused. Alates 17. sajandist kuulus mõis Bironidele. Kui Bironid said Kuramaa hertsogiteks, sai mõisast riigimõis. Aastail 1910-1912 oli mõisa rentnikuks professor Paulis Lejiņš. Aastal 1936 ostis mõisa Dobele pastor Johann Rivius, tuues lossi taas suguvõsa valdusesse.
Peahoone rajati aastal 1770 Peter Bironi poolt, arhitektiks oli Severin Jensen. Aastal 1780 andis Biron lossi külaskäigul viibinud toona veel kroonprintsi Friedrich Wilhelm II käsutusse, sellest ka lossi nimi. Peahoone on barokne, klassitsismi sugemetega. Teine maailmasõda laastas lossi ja see muutus elamiskõlbmatuks. Aastal 1950 taastati küttesüsteem, aga korrastamine jäi pooleli. Tänapäeval seisab loss kasutuseta ja on osaliselt varemetes.
Prantsuse park rajati koos peahoonega, kaugemal läks see üle metsapargiks. Parki ehtis hiina paviljon, sinna rajati tammesalu.
Eduard Valiullin

Eduard Valiullin (sündinud 28. novembril 1966) on endine Eesti jäähokimängija.
Ta on mänginud muu hulgas Soome, Venemaa, Eesti klubides, näiteks hooajal 2005–2007 Eesti klubis Tallinn Stars.
Eyre'i järv

Eyre'i järv asub Lõuna-Austraalias, see on Austraalia suurim järv ja ühtlasi madalaim punkt (15 m alla merepinna). 
Eyre'i järv asub suure Eyre'i valgla keskmes. Järv jääb umbes 700 km Adelaide'i linnast põhja.
Aleh Vasilkoŭski

Elulugu

Ałeh Vasilkoŭski sündis kasakaohvitser Pjatr Karłavič Vasilkoŭski pojana. Ta lõpetas 1901. aastal keiser Nikolai ratsaväekooli. Osales Vene-Jaapani sõjas ja Esimeses maailmasõjas. 19. juulil 1917 määrati ta Petrogradi sõjaväeringkonna juhiks, ta surus maha Kornilovi mässu.
1919. aastal sai temast Valgevene Rahvavabariigi sõjalis-diplomaatilise missiooni esindaja. Mais 1920 jõudis ta Helsingisse, kus ta lõi kontakti väidetavalt valgevene juurtega Soome koloneli Yrjö Elfvengreniga. Peale tegevust Soomes saadeti Vasilkoŭski Eestisse, kus temast sai 30. oktoobril 1920 Valgevene Rahvavabariigi sõjalis-diplomaatilise missiooni esindaja Eestis. Tol ajal oli Eestis poliitilistest motiividest lähtuvalt palju valgevenelasi. 25. jaanuaril 1920? registreeris ta Eestis esimese valgevenelaste ühingu – Tallinna valgevenelaste rahvusliku komitee.
9. märtsil 1923 paluti tal siseministri korraldusel Eestist lahkuda. Väljasaatmise asemel jäi ta elama Pärnusse, kuhu ta saabus 5. jaanuaril 1924. Vasilkoŭski jäi ka peale diplomaatilise missiooni lõppu Eestisse, kus ta edendas valgevene ja vene pagulaste kultuurielu. 1930. aastal rajas ta sisserännanud vene sõjainvaliidide liidu, kuid tema haiguse tõttu asus sellele ametikohale L. Alik.
Pärast juunipööret vahistati Vasilkoŭski 1. juulil 1940 Tallinnas NKVD poolt. 9. mail 1941 mõisteti talle kõrgema astme karistus – mahalaskmine. 12. augustil 1941 asendati see psüühikahäire tõttu 10-aastase sunnitööga. Vasilkoŭski suri 12. jaanuaril 1944 Tomski 6. vangilaagris (mõnedel andmetel lasti maha Leningradis).
Villem Raami preemia

Villem Raami preemia on Villem Raami mälestuseks antav teadusauhind, mis antakse möödunud viie aasta jooksul Eesti keskaja kunstiajaloo uurimisel silma paistnud teadlasele.
Iga viie aasta tagant väljaantava auhinna laureaate nimetavad ühiselt Eesti Rahvuskultuuri Fond ja Eesti Muinsuskaitse Selts. Seni on pälvinud selle preemia neli teadlast.
Ella Briggs

Ella Briggs (neiupõlvenimi Ella Baumfeld; 5. märts 1880 Viin – 20. juuni 1977 London) oli juudi päritolu Austria arhitekt.
Sündis Viinis advokaadi peres.
Kuna Saksa Keisririigis ei olnud naistel võimalik arhitektiks õppida, siis esialgu õppis Ella Baumfeld maalimist ja joonistamist ühes Viini kunstikoolis Adalbert Seligmanni käe all, seejärel Viini rakenduskunsti ülikoolis (Universität für angewandte Kunst Wien).
Aastal 1903 sõitis ta Ameerika Ühendriikidesse. Seal eksponeeriti tema töid 1904. aasta maailmanäitusel Saint Louises Missouri osariigis, mille eest anti talle medal.
Aastal 1907 abiellus Walter J. Briggsiga. Abielu lahutati 1912. aastal.
Kuni 1910. aastani töötas Ella Briggs sisekujundana. Hiljem täiendas end ehitusinsenerina ja õppis kaks aastat Müncheni Tehnikaülikoolis saksa arhitekti Theodor Fischeri käe all. 
1920. aastal läks ta tagasi Ameerika Ühendriikidesse, kus töötas New Yorgis ja Philadelphias. Tema töid avaldati mitmetes ajakirjades ja eksponeeriti ka Viini Künstlerhausis (Künstlerhaus Wien). 
Aastal 1921 sai Ella Briggsist Austria Inseneride ja Arhitektide Liidu esimene naisliige.
Olles tagasi Viinis, projekteeris ta seal oma ainsa hoone, Pestalozzi-Hofi.
Aastail 1930–1933 elas ja töötas Berliinis, 1936. aastal emigreerus Inglismaale, kus ta ülejäänud elu ka elas. Aastal 1947 sai ta Suurbritannia kodakondsuse.
Ella Briggs suri 20. juunil 1977 Londonis.
Spreetali vald

Vallaosad

Burg (Bórk), Burghammer (Bórkhamor), Burgneudorf (Nowa Wjes), Neustadt (Nowe Město), Spreetal (Sprjewiny Doł), Spreewitz (Šprjejcy) ja Zerre (Drětwa).
Jäneseurg

Tutvustus

Jäneseurg on väikse torni moodi maja, see asub maal ning Weasleydel on suur krunt. Sellegipoolest on see kodu seitsmele lapsele väike ning seetõttu magatakse mõnikord elutoas. Weasleydel on kaks kodukakku: Errol ja Hermes, Põssapossa. Krundil on ka peenrad ja kanala. Aias saab mängida natuke lendluudpalli ja niisama kõndida.

Tähtsus

Harry jaoks on Jäneseurg tähtis, sest seal veedab ta oma parimad nädalad suvest. Molly Weasley, kes on Roni ja teiste laste ema, peab Harryt lausa oma kasupojaks. Jäneseurust saab seitsmendas osas Fööniksi Ordu peakorter.
Valgustuskirjandus

Prantsuse valgustuskirjandus

Prantsuse valgustajad, Euroopa valgustusliikumise kõige väljapaistvamad eestvõitlejad, uskusid optimistlikult, et uut ühiskonda, mis arvestab inimese vajadusi, on võimalik ehitada mõistuse toel. Valgustajad pidasid inimeste hädade põhjuseks harimatust ja vaimupimedust, seega olid mõistuse ja teaduse arenemine, hariduse ning teadmiste levitamine need hoovad, mis pidid kindlustama õnneliku elu. Valgustusfilosoofia teiseks ideaaliks oli loomulik inimene, ja et looduse ees on kõik inimesed võrdsed, on neil ka võrdne õigus ennast arendada ning teostada. Kunagi varem polnud filosoofide ideed nii otseselt mõjutanud rahvast ja sotsiaalseid protsesse kui valgustusajal. Valgustajate vabameelsed mõtted jõudsid kõikjale. Valgustajate huvide ring oli väga lai ning isiksustena olid nad erakordselt mitmekülgsed: tegutsesid ühtaegu filosoofidena, publitsistidena, ajaloolastena, majanduskriitikutena, teaduse edasiarendajatena; hindasid kõrgelt kirjanduse ja kunsti rolli ühiskonna arengus. Kuulutades vabadust ja võrdsust, uskusid nad aga samas „valgustatud monarhi“ teooriasse.
Valgustuskirjandus oli suuresti filosoofilise kallakuga, seda läbis humanism, usk inimese mõistusesse ja inimloomuse headesse algetesse. Kirjandusliikidest tõusis esikohale proosa, mis tegi läbi kiire arengu eriti Inglismaal ja Prantsusmaal; tekkis ka uus kirjandusžanr filosoofiline romaan või jutustus. Teater ja draama püsisid veel mõnda aega klassitsistlike normide kammitsas. Luule jõudis uue õitsenguni alles sajandi lõpu poole varajases romantismis, sest valgustajate mõistuseülistus jättis vähe ruumi tunnetele. Siiski tõi huvi inimese tundeelu ja looduse vastu sentimentalistliku suuna inglise luulesse.
Juan Cuadrado

Klubikarjäär

Cuadrado alustas klubikarjääri Colombia jalgpalliklubis Independiente Medellín. Aastal 2009 kolis jalgpallur Euroopasse ja tema uueks koduklubiks sai Itaalia Serie A Udinese. Hooaja 2011–2012 veetis Cuadrado laenul Lecces, aga klubi langes Serie A-st välja ja mängija tuli tagasi Udinesesse.
2012. aasta juulis sõlmis Cuadrado lepingu Fiorentinaga. Hooaja 2011–2012 lõpetas ta 5 värava ja 6 resultatiivse sööduga, aidates klubi Serie A neljandale kohale.
Jaanuaris 2015 ostis Londoni Chelsea colombialase 23,3 miljoni naelsterlingi eest. Vastassuunas liikus laenule Fiorentinasse Mohamed Salah, Chelsea poolkaitsja. 7. veebruaril 2015 tegi Cuadrado debüüdi Londoni klubis, tulles platsile Aston Villa vastu vahetusest viimaseks kümneks minutiks. Järgmist mängu alustas Cuadrado põhikoosseisus ning Chelsea alistas Evertoni 1:0.
Ta tuli hooajal 2014–2015 Chelseaga Inglismaa meistriks.
Hooajad 2015–2016 ja 2016–2017 veetis ta laenul Itaalia klubis Juventus. 2017. aasta mais sõlmis ta Juventusega püsiva lepingu.

Koondisekarjäär

Debüüdi Colombia rahvuskoondises tegi Cuadrado 3. septembril 2010 sõprusmängus Venezuelaga, kus lõi ka oma esimese värava.
2014. aasta maailmameistrivõistluste viimases alagrupimängus lõi ta penaltist värava Jaapanile. Turniiri jooksul andis ta kokku neli resultatiivse söötu, millega oli ta Toni Kroosi kõrval enim resultatiivseid sööte andunud mängija.
2018. aasta maailmameistrivõistluste teises alagrupimängus lõi ta värava Poola vastu.
Ta on kuulunud Colombia koondisse ka 2011. ja 2015. aasta Copa Américal ning 2016. aasta Copa América Centenariol, mil saavutati kolmas koht.
August Hein

August Hein (23. detsember 1893 – 24. detsember 1941 Sokol) oli Eesti sõjaväelane (major).